**Το «μηντιακό τοπίο» στην Ελλάδα και ο δημοκρατικός έλεγχος**

Με αφορμή την συζήτηση στην ολομέλεια της βουλής της επίκαιρης επερώτησης για την φημολογούμενη εξαγορά της Forthnet από τον Όμιλο «Αλτερ Εγκο» το ΜέΡΑ25 υπενθυμίζει τα λόγια του Ουμπέρτο Εκο ότι «σήμερα μια χώρα ανήκει σε αυτόν που ελέγχει τα ΜΜΕ» και επομένως αποτελούν τον γνώμονα της πολιτικής μας στάσης και πρότασης, μιας και θέλουμε η χώρα να ανήκει στους πολίτες της και όχι σε κάποιους ολιγάρχες που ελέγχοντας την πληροφόρηση, ηγεμονεύουν ιδεολογικά πάνω στην κοινωνία, όπως θα έλεγε και ένας άλλος σπουδαίος Ιταλός, ο Αντόνιο Γκράμσι.

Αυτό που έχει ανάγκη λοιπόν το μηντιακό τοπίο στην Ελλάδα είναι ο δημοκρατικός έλεγχος. Με στόχο να καταστεί απαραβίαστο ανθρώπινο  δικαίωμα η πρόσβαση στην ΑΛΗΘΕΙΑ και στην ΕΛΕΥΘΕΡΙΑ ΤΗΣ ΕΚΦΡΑΣΗΣ και να μετατραπούν τα ΜΜΕ από μηχανισμούς προπαγάνδας σε διαύλους ενημέρωσης και δημιουργικότητας.

Το ΜέΡΑ25 θα θεσμοθετήσει το ΔΙΑΒΟΥΛΕΥΤΙΚΟ ΣΥΜΒΟΥΛΙΟ ΚΛΗΡΩΤΩΝ & ΕΚΛΕΓΜΕΝΩΝ ΠΟΛΙΤΩΝ ΜΕΣΩΝ ΜΑΖΙΚΗΣ ΕΝΗΜΕΡΩΣΗΣ (ΔΙΑΣΚΕΠ-ΜΜΕ) με εντολή την:

* Επαναξιολόγηση των κριτηρίων για την απόκτηση τηλεοπτικής άδειας με επιβολή και αξιολόγηση στην βάση ποιοτικών κριτηρίων από το ΔΙΑΣΚΕΠ-ΜΜΕ
* Την κοινωνικοποίηση της ΕΡΤ η οποία, για να αποκτήσει πραγματικά δημόσιο χαρακτήρα, θα πρέπει να διοικείται από Διοικητικό Συμβούλιο το οποίο εκλέγεται από το ΔΙΑΣΚΕΠ-ΜΜΕ και λογοδοτεί αποκλειστικά σε αυτό (χωρίς την παραμικρή παρέμβαση της κυβέρνησης)
* Την μετατροπή του Εθνικό Οπτικοακουστικού Αρχείου σε αυτοτελή δημόσιο φορέα, υπό την επίβλεψη του ΔΙΑΣΚΕΠ-ΜΜΕ, με  επιστημονικό προσωπικό, που να διασφαλίζει την αξιοποίηση και διαφύλαξη του οπτικοακουστικού Αρχείου
* Την αναθεώρηση της σύμβασης με την Digea -Ψηφιακός Πάροχος Α.Ε. που αποτελεί (ελληνική πρωτοτυπία) ταυτόχρονα πάροχος δικτύου και πάροχος  περιεχομένου.